KOMISIJOS SPRENDIMAS
2008 m. balandžio 28 d.
iš dalies keičiantis Sprendimo 2000/57/EB nuostatas dėl įvykių, apie kuriuos dėl užkrečiamųjų ligų prevencijos ir kontrolės turi būti pranešama pasitelkiant skubaus įspėjimo ir reagavimo sistemą
(pranešta dokumentu Nr. C(2008) 1574)
(Tekstas svarbus EEE)
(2008/351/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. rugsėjo 24 d. Europos Parlamento ir Tarybos sprendimą Nr. 2119/98/EB dėl užkrečiamųjų ligų epidemiologinės priežiūros ir kontrolės tinklo Bendrijoje sukūrimo (1), ypač į jo 1 ir 7 straipsnius,
kadangi:
(1)
1999 m. gruodžio 22 d. Sprendimo 2000/57/EB dėl užkrečiamųjų ligų prevencijai ir kontrolei pagal Europos Parlamento ir Tarybos sprendimą Nr. 2119/98/EB nustatytos skubaus įspėjimo ir reagavimo sistemos (2) I priede nurodyti įvykiai, apie kuriuos kompetentingos valstybių narių visuomenės sveikatos institucijos turi pranešti pasitelkdamos skubaus įspėjimo ir reagavimo sistemą.
(2)
Bendrijos tinklo skubaus įspėjimo ir reagavimo sistema taikoma tik atsitikus Sprendimo 2000/96/EB (3) I priede nurodytiems įvykiams, arba, vadovaujantis to sprendimo 7 straipsniu, pasireiškus užkrečiamajai ligai, kuri viena arba kartu su kitais įvykiais kelia arba gali kelti grėsmę visuomenės sveikatai.
(3)
Europos Sąjungos Taryba 2006 m. lapkričio 30 d. ir gruodžio 1 d. išvadose teigia, kad, siekiant išvengti bet kokio uždelsimo, apie galimas tarptautinio masto ekstremalias visuomenės sveikatai situacijas Pasaulio sveikatos organizacijai ir Sprendime Nr. 2119/98/EB nustatytam Bendrijos tinklui turi būti pranešama tuo pat metu, kaip ir Bendrijos tinklui.
(4)
2007 m. birželio 15 d. įsigaliojusiose Tarptautinėse sveikatos priežiūros taisyklėse (2005 m.) nustatyta, kad kompetentingos valstybių narių institucijos turi pranešti Pasaulio sveikatos organizacijai apie tam tikrus visuomenės sveikatos srities įvykius, visų pirma tokius, kurie gali sudaryti tarptautinio masto ekstremalias visuomenės sveikatai situacijas, ir apie visas priemones, kurių imtasi dėl tokių įvykių, arba su ja dėl jų konsultuotis.
(5)
Siekiant užtikrinti, kad Komisija ir visos valstybės narės būtų nedelsiant informuotos, apie užkrečiamąsias ligas, vadovaujantis Sprendimo Nr. 2119/89/EB priedu, pranešama arba dėl jų konsultuojamasi pasitelkiant skubaus įspėjimo ir reagavimo sistemą, sukurtą vadovaujantis Sprendimu 2000/57/EB, o kartu pranešama Pasaulio sveikatos organizacijai.
(6)
Todėl Sprendimo 2000/57/EB I priedas turėtų būti atitinkamai iš dalies pakeistas.
(7)
Šiame sprendime nustatytos priemonės atitinka Sprendimo Nr. 2119/98/EB 7 straipsniu įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2000/57/EB I priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2008 m. gegužės 1 d.
3 straipsnis
Šis sprendimas skirtas valstybėms narėms.
Priimta Briuselyje, 2008 m. balandžio 28 d.